الناس عارفة بللي بين 1956، سنة الحصول على الاستقلال، و1962، سنة الاقتراعه الشعبي على الدستور، كان صراع سياسي حول السلطة وحول شكل السلطة للي لازم المغرب ياخذ بيه...وكان طبيعي أن المؤسسة تبحث باش تاخذ مكانة الصدارة بين المؤسسات السياسية، وكان طبيعي أن الحركة الوطنية، وخاصة جناحها اليساري، يبحث أنه يحد من سلطة الملكية...والأستاذ سيدي محمد لحبابي دار أطروحة ديالو على “الحكومة المغربية في فجر القرن العشرين” باش يبيين بللي الأمة والممثلين ديالها عندهوم تاريخيا في المغرب دور سياسي أساسي في اختيار الحاكم وفي الحد من سلطاته، وتوطويقو بشروط مقابل الطاعة اللازمة للدولة وللمؤسسات...وللإشارة، فالأطروحة تنشرات في كتاب من تقديم زعيم المعارضة آنذاك المهدي بنبركة... ولكن ماعلينا...ناخذو حنا هاذ البيعة الحفيظية ونشوفوها واش هي داخلة في الموديل العادي للمنطق السلطوي و”الهوبزي”، أو أنها “شيء جديد” في مجال تاريخ البيعة للي عطى لممثلين الأمة سلطات خارجة عن المعتاد؟ !!!! وذيك الساعة غادي يبان لينا للي غادي يبان لينا ! ولهاذ الغارض، غادي نحاول نشوف الظروف السياسية للي جات فيها، ثم نشوف المضمون ديالها وأسلوبها... أول حاجة لابد من التنبيه ليها، أن هاذ البيعة، كيف ماكان شكلها وطبيعتها، جات في واحد الظروف للي خاصة جدا من تاريخ المغرب...بحيث وقعات بعض التغييرات على المجتمع المغربي على الصعيدين السياسي والثقافي...هي تغييرات طفيفة، ولكن تغييرات على كل حال...الصحافة بدات نشاطها على مستوى النشر ومستوى التوزيع...والناس للي قارين بداو كايتعررفو على الأفكار الإصلاحية في العالم العربي آنذاك سواء عن طريق قراءة هاذ الصحافة أو عن طريق الأسفار للخارج...ظهرات حتى بعض المساهمات الفكرية الإصلاحية “المحلية” على شكل “مذكرات دستورية” وما شابهها، ومولاي عبد العزيز مشى بعيد بحيث قبل أنو يكون حداه “مجلس للأعيان” كايستاشر معاه في الأمور السياسية الكبيرة...ولكن مجال السلطة وتداولها بين السلاطين العلويين بقات مسدودة أمام أي تغيير ولو طفيف... بالنسبة ليا، وهاذاك شغلي، وعلى عكس مايقال عادة عند الوطنيين بلا خبار الوطن، مولاي عبد العزيز كان راجل منفاتح بزاف على أوربا وعلى روح العصر وروح القرن العشرين...والأشياء للي كان كايديرها، بحال مثلا اتخاذ مستشارين أوربيين في المجالات العسكرية والسياسية والاقتصادية وغيرها، غالبا ماكاتكون مرفوضة من طرف “المثقفين والعولاما” ديال ذاك الوقت، للي كانو كايشوفو فيها “بدع” و”مروق” وحتى “خروج عن الدين”، مع أن كولشي كان عارف بللي كانو كايدافعو على مصالحهوم للي كاتهددها الحداثة الغربية...وا آعباد الله حتى التوقيع على عقد “الخزيرات”، والاتفاقيات السرية للي تعقدات بين القوى الأوربية، رججعوه هو المسؤول عليها، وتهموه بللي هو المسؤول عن اندحار المغرب، وهو المسؤول على ترك البلاد للأوربيين !!...والحال أن “داء العطب قديم” كيفما كتب مولاي عبد الحفيظ في أحد كتبه سنوات من بعد توقيعو هو ننيت على “معاهدة الحماية في 1912......فالجميع كان عارف بللي سقوط المغرب في يد الأروبيين كان غير مسألة وقت من حرب “إيسلي” ديال 1844 للي خسرها المغرب ضد فرنسا، وللي كان واجب عليه يخللص الخسائر ديالها طبقا لأحكام القانون الدولي العام، لأنه هو للي ضسر بزاف وبداها، وهو ماقاددش عليها وما موججدش ليها !! الناس للي ناضو ليه كاينتاقدوه بهاذ الكلام على “جريمة” التوقيع على “معاهدة الخزيرات” وغيرها، هوما بالنسبة ليا جوج ديال الأنواع: – طبقة المخازنية والأعيان القرويين، خاصة في الجنوب، ومنهوم خوه مولاي عبد الحفيظ والقياد ديالو، إضافة لبعض المخازنية من “المخزن الكبير” للي حسو بريوسهوم تهممشو، وللي ماباغينش الانفتاح على أوربا حينت ماشي في مصلاحتهوم، وحينت وللفو النظام القديم...عبد الحفيظ بن الحسن هاذا، وللي كان “خليفة السلطان” في مراكش، رفع شعار “الجهاد” ومقاومة الأوربيين خاصة من بعد هجوم الجيش الفرنساوي على مدينة وجدة، ومن بعد الضربة الفرانساوية للدار البيضا عام 1907...هاذ الموقف السياسي من الأخ ديالو، مككنو أنو يعلن نفسو سلطان في بلاصة مولاي عبد العزيز في مراكش، في انتظار المدن الأخرى ديال البلاد... – الناس ديال الزاوية الكتانية، مللي الزعيم ديالهوم محمد بن عبد الكبير الكتاني جررى عليه مولاي عبد العزيز من منصب “الاستشارة” للي كان عاطيه ليه، وناض كايغوت بللي السلطان دار يدديه في يد الأوربيين، وخللى ولاد البلاد ! هاذ الكتاني للي كان كايتعننى بالزاوية ديالو ومعوول على أمازيغ أحواز فاس، حتى هو رفع شعار “الجهاد” ضد “النصارى”، وربما كًاع بدا كايشوف السلطنة قريبة ليه باش يرججع أمجاد الأدارسة ديال فاس ! مللي وصل لمدينة فاس خبار إعلان مولاي حفيظ سلطان في مراكش، الأعيان ديال المدينة خافو أن محمد بن عبد الكبير الكتاني حتى هو يعلن نفسو سلطان، وتتغير السلالة الحاكمة بمرة، مع أن الكتانيين ماشاددين مخزن، ماشادين عسكر...فآشنو دارو؟ 
تنفرد بنشرها “كود”: سلسلة “كيفاش السلاطين ديال المغرب كايشوفو “ريوسهوم” وكايشوفو السلطة ديالهوم وكايحميوها؟ المكانة السياسية والدينية للسطان أمير المؤمنين وخليفة المسسلمين… القيمة الرمزية والسياسية والإلزامية لبيعة السلطان: واش “البيعة الحفيظية” عقد متساوي الأطراف، ولا غير الهضرة الخاوية؟. ح 81